MEHANIČKA  TROMBEKTOMIJA - REVOLUCIJA U LIJEČENJU  MOŽDANOG UDARA

David Ozretić

Dugo vremena se intravenska primjena rtPA smatrala zlatnim standardom u liječenju ishemijskog moždanog udara, no razvojem endovaskularnih metoda liječenja i istraživanjem njihove učinkovitosti dolazi do velikih promjena u ovom području medicine. Mehanička trombektomija predstavlja veliki korak u unaprijeđenju terapijskih mogućnosti za oboljele. Njenom primjenom povećao se broj uspješnih rekanalizacija krvnih žila, smanjilo vrijeme okluzije i povećao broj pacijenata s povoljnim funkcionalnim ishodom, što predstavlja značajan dobitak za društvenu zajednicu. Zbog primjene lokalne anestezije i minimalne incizije vrijeme oporavka je kratko i pacijenti mogu biti otpušteni iz bolnice u roku od nekoliko dana.
Desetljeće nakon znanstvene validacije metode, problem ostaje i nadalje nejednaka dostupnost metode, posebice u zemljama lošijeg ekonomskog statusa, jer zahtjeva sofisticiranu i skupu opremu, visokospecijalizirane i iskusne operatere i sveobuhvatnu neurološku skrb, ali njena nesporna učinkovitost primorava zdravstvene sustave na temeljitu reorganizaciju zbrinjavanja pacijenata s moždanim udarom.